钦定古今图书集成/理学汇编/学行典/第188卷 > 戴松〈弟桧〉
## 钦定古今图书集成/理学汇编/学行典/第188卷 > 戴松〈弟桧〉

按《饶州府志》：“戴松，字桂之。戴桧字宽甫，鄱阳人。其父
稠，原籍新安之婺州，由宋理宗进士任饶刺史，洁身
惠民，性至孝，父没，卜葬于番，因占籍焉。长子松，中宋
童子科进士，官正字。仲子桧，未仕。初，稠病革，谓松曰：
‘予宦无长物，仅有石田数亩，堪以给耕，敝庐可蔽风
雨尔。幸禄食王家，独念尔弟桧幼且贱，罔以自给，愿
将此田庐畀之，予死且目瞑也’。”及稠没，松如父命，尽
以田宅逊桧。桧曰：“此先君疾笃时乱命也，可以乱命
而成弟之不义乎？”弗受。逊于松，彼此交让，因各栖别
馆。久之，有屋瓦飞自南来，其烁如星，落于逊居脊顶
上。邻人异而取辩之，乃中坛神庙屋瓦也。父老曰：“飞
瓦甚奇，神其彰戴氏之义乎？且让宅”谁主，惟神得而
有之。佥议改宅为庙。事闻于朝，命有司建坊，特旌其
义曰“礼逊坊。”至今城西童叟犹乐道其遗事，其后裔
甚繁云。